### Beslutningstema

Godkendelse af takster 2023 for Tønder Forsyning.

### Sagsfremstilling

Tønder Forsyning A/S har fremsendt takster for 2023 til Kommunalbestyrelsens godkendelse for drikkevand, spildevand, genbrug og affald.

Taksterne er fastlagt med udgangspunkt i budgettet for 2023, herunder omsætning, omkostninger, likviditet og gæld.

Taksterne er godkendt på bestyrelsesmødet i Tønder Forsyning A/S den 25. oktober 2022.

Tønder Affald A/S

Taksterne er budgetteret ud fra at sikre tilstrækkelig likviditet til drift, hvorfor det er nødvendigt med takststigninger, idet affaldsområdet er påvirket af de høje brændstofpriser og generelle prisstigninger.

I genbrugsindsamlingsgebyret er der taget højde for valget af en tredje genbrugsbeholder med 4 ugers tømmefrekvens, som udrulles i foråret 2023.

For en typisk parcelhuskunde vil taksten stige fra 4.426 kr./år til 5.095 kr./år inkl. moms. Svarende til en stigning på 15 %.

Som noget nyt vil der fremover blive tilbudt afhentning af genanvendeligt affald fra erhvervsvirksomheder, som har affald svarende til en husstand i art og mængde, hvilket er muliggjort med den nye lovgivning på affaldsområdet.

[adresse]

Taksterne er beregnet med udgangspunkt i at afvikle deponiets underdækning over 3 år af hensyn til at sikre deponiets likviditet. Takststigningen, som er nødvendig for at indhente underdækningen, betyder en takstudvikling fra 2022-2023

* Brændbart affald stiger fra 802 kr til 1.095 kr./ton
* Kildesorteret organisk dagrenovation (KOD) stiger fra 485 kr. til 676 kr./ton
* Landbrugsplast stiger fra 625 kr. til 650 kr./ton
* Lettere forurenet jord stiger fra 110 kr. til 125 kr./ton
* Afdækningsjord stiger fra 65 kr. til 80 kr./ton
* Mindste pris ændres fra 170 kr. til 250 kr.
* Eternit, afleveret i Big bags stiger fra 800 kr. til 954 kr./ton
* Ny takst for fejlsorteret affald, tillæg på 475 kr. (mindre fejlsorteringer)
* Ny takst på 85 kr. for Big bags ved udlevering

Tønder Vand A/S

Som følge af energikrisen er der en forventning om en faldende vandmængde fra 1,59 mio. m3 i 2021 til 1,39 mio. m3 i 2023.

For en husstand med et forbrug på 100 m3, vil den samlede udgift til drikkevand, inkl. moms og statsafgift være på 3.190 kr., hvilket er en stigning på 214 kr. i forhold til 2022.

Tønder Spildevand A/S

Taksterne er beregnet med udgangspunkt i en vandmængde som 2021 + de øgede vandmængder fra Arla i Branderup. Stigende energipriser og øvrige indeksreguleringer betyder at

* taksten for tømningsordning stiger med 10,3 % svarende til indeksreguleringen jf. entreprenørkontrakten.
* øvrige takster stiger med 5 % for det variable bidrag og 11 % for det faste bidrag.

For en husstand med et forbrug på 100 m3, vil den samlede udgift til vandafledning inkl. moms være på 5.751 kr., hvilket er en stigning på 309 kr. i forhold til 2022.

### Fagchefen for Økonomi og Løn indstiller,

at takstbladet 2023 for privat- og erhvervskunder godkendes, og

at indstillingen videresendes til Kommunalbestyrelsen.

Beslutning fra Økonomiudvalget, 16. november 2022, pkt. 5:

Indstillingen anbefales.

Hugo Kristensen og William Carlsen deltog ikke i mødet.

### Beslutning

Indstillingen godkendt.